**Βιβλίο 2, Κεφ. 3 Παρ.50 - 56**

**Παρ. 50** Μόλις είπε αυτά, σταμάτησε και η Βουλή τον επιδοκίμασε φανερά. Επειδή ο Κριτίας αντιλήφθηκε ότι αν άφηνε τη Βουλή να αποφασίσει με την ψήφο της για αυτόν, (ο Θηραμένης) θα γλίτωνε και (επειδή) θεώρησε αυτό ανυπόφορο, αφού πλησίασε τους Τριάκοντα και τους είπε κάτι, βγήκε έξω και διέταξε τους μαχαιροφόρους να πάνε να σταθούν φανερά στο ξύλινο κιγκλίδωμα μπροστά στη Βουλή.

**Παρ. 51** Αφού μπήκε πάλι μέσα, είπε: Εγώ, κύριοι βουλευτές, νομίζω ότι καθήκον κάθε αρχηγού που είναι άξιος του αξιώματός του είναι, αν δει τους φίλους του να τους εξαπατούν, να μην το επιτρέψει. Αυτό, λοιπόν, θα κάνω και εγώ. Και μάλιστα, αυτοί εδώ που στέκονται δηλώνουν ότι δεν θα μας επιτρέψουν, εάν αφήσουμε ελεύθερο έναν άνθρωπο που βλάπτει ολοφάνερα την ολιγαρχία. Και υπάρχει και στην καινούργια νομοθεσία κανένας από τους Τρεις Χιλιάδες να μην πεθάνει χωρίς τη δική σας ψήφο, ενώ οι Τριάκοντα έχουν το δικαίωμα να θανατώνουν όσους δεν είναι γραμμένοι στον κατάλογο. Εγώ, λοιπόν, είπε, αυτόν εδώ τον Θηραμένη διαγράφω από τον κατάλογο, με τη σύμφωνη γνώμη όλων μας. Και αυτόν, είπε, εμείς θα θανατώσουμε.

**Παρ. 52** Μόλις άκουσε αυτά ο Θηραμένης, με ένα πήδημα βρέθηκε κοντά στο βωμό και είπε: εγώ, είπε, άνδρες, ικετεύω στο όνομα της δικαιοσύνης να μη δοθεί το δικαίωμα στον Κριτία να διαγράφει από τον κατάλογο ούτε εμένα ούτε όποιον από εσάς θέλει, αλλά σύμφωνα με τον νόμο που αυτοί θέσπισαν σχετικά με αυτούς που βρίσκονται στον κατάλογο, σύμφωνα με αυτόν να κρινόμαστε και εσείς και εγώ.

**Παρ. 53** Και τούτο, είπε, μα τους θεούς, δεν το αγνοώ, ότι δηλαδή καθόλου δεν θα με βοηθήσει αυτός εδώ ο βωμός, αλλά θέλω και αυτό να αποδείξω, ότι δηλαδή αυτοί δεν είναι μόνο οι πιο άδικοι απέναντι στους ανθρώπους αλλά και οι πιο ασεβείς απέναντι στους θεούς. Απορώ όμως, είπε, εσείς που είστε καλοί και αγαθοί, εάν δεν βοηθήσετε τους εαυτούς σας, παρόλο που γνωρίζετε ότι το όνομα του καθενός σας μπορεί να σβηστεί εξίσου εύκολα με το δικό μου.

**Παρ. 54 και 55** Μετά από αυτά, ο κήρυκας των Τριάκοντα πρόσταξε τους Έντεκα να συλλάβουν τον Θηραμένη. Εκείνοι αφού μπήκαν μαζί με τους βοηθούς τους και με επικεφαλής τον θρασύτατο και αναιδέστατο Σάτυρο, είπε ο Κριτίας: «Παραδίδουμε σε εσάς, είπε, αυτόν εδώ τον Θηραμένη, που καταδικάστηκε σύμφωνα με τον νόμο. Εσείς, αφού τον συλλάβετε και τον οδηγήσετε (οι Εντεκα) εκεί που πρέπει, να κάνετε τα υπόλοιπα.

Μόλις είπε αυτά, τραβούσε (τον Θηραμένη) από τον βωμό ο Σάτυρος, τραβούσαν και οι υπηρέτες. Και ο Θηραμένης, όπως ήταν φυσικό, επικαλούνταν τους θεούς και τους ανθρώπους να δουν αυτά που γίνονταν. Και οι Βουλευτές δεν αντιδρούσαν, γιατί έβλεπαν αυτούς που στέκονταν στα κιγκλιδώματα, που έμοιαζαν με τον Σάτυρο, και το μπροστινό μέρος του Βουλευτηρίου που ήταν γεμάτο από φρουρούς, και επειδή γνώριζαν ότι ήταν παρόντες οι μαχαιροφόροι.

**Παρ.56** Και αυτοίέσυραν τον άνδρα μέσα από την αγορά, ενώ αυτός με πολύ δυνατή φωνή έλεγε τα παθήματά του. Λέγεται ένας λόγος και αυτός δικός του. Όταν του είπε ο Σάτυρος ότι θα κλάψει πικρά, εάν δεν σωπάσει, τον ρώτησε: Και αν σωπάσω, είπε, δεν θα κλάψω; Λένε ακόμα πως όταν έπινε το κώνειο, γιατί τον ανάγκασαν να πεθάνει, είπε χύνοντας τις τελευταίες σταγόνες όπως στον κότταβο: « Αυτό είναι για τον όμορφο Κριτία». Και δεν αγνοώ, βέβαια, ότι αυτά τα λόγια δεν είναι αξιόλογα, εντούτοις βρίσκω αξιοθαύμαστο σε αυτόν τον άνθρωπο ότι ακόμα και μπροστά στον θάνατο δεν έχασε ούτε την αυτοκυριαρχία ούτε το χιούμορ του.